-----------------------------------------------------------------------
  1. ปัจจัยความเสี่ยง

  -----------------------------------------------------------------------

1. ความเสี่ยงในการประกอบธุรกิจ

1.1 ความเสี่ยงจากการพึ่งพิงงานจากลูกค้าภาคราชการ

ในช่วงระยะเวลา 5 ปีที่ผ่านมา (พ.ศ. 2543-2547) รายได้ประมาณร้อยละ 70
ของบริษัทมาจากโครงการติดตั้งระบบไฟฟ้าจากพลังงานแสงอาทิตย์ให้กับโครงการของหน่วยงานราชการกลางและหน่วยงานราชการท้องถิ่น
นอกจากนั้นโครงการโซลาร์โฮมที่มีการส่งมอบงานแล้วบางส่วน (รายละเอียดในงานระหว่างส่งมอบ
ส่วนที่ 2 หน้า 37) ในปัจจุบันก็เป็นงานของหน่วยราชการกลางอีกด้วย
ดังนั้นหากในอนาคตรัฐบาลมีการชะลอหรือยกเลิกโครงการที่เกี่ยวกับการส่งเสริมการผลิตไฟฟ้าจากพลังงานแสงอาทิตย์
หรือบริษัทไม่สามารถประมูลงานจากภาครัฐได้ อาจทำให้รายได้ในอนาคตลดลงอย่างมีนัยสำคัญ

ธุรกิจการผลิตและจำหน่ายกระแสไฟฟ้าในปัจจุบันส่วนใหญ่เป็นการลงทุนทางด้านการพัฒนาสาธารณูปโภคของภาครัฐ
ทำให้บริษัทต้องพึ่งพางานจากภาคราชการ
อันเป็นลักษณะปกติของธุรกิจการผลิตไฟฟ้าจากพลังงานแสงอาทิตย์
ซึ่งกำลังอยู่ในระหว่างการดำเนินการให้เกิดการใช้อย่างแพร่หลาย
ทำให้อุปสงค์จากภาครัฐมีอยู่อย่างต่อเนื่อง อาทิเช่น
ในปัจจุบันรัฐบาลมีนโยบายส่งเสริมการให้บริการไฟฟ้าแก่ประชาชนในพื้นที่ที่ห่างไกลอย่างทั่วถึงดังที่ได้มีการประกาศอย่างเป็นรูปธรรมไว้ในแผนพัฒนาเศรษฐกิจและสังคมแห่งชาติ
ฉบับที่ 9 (พ.ศ. 2545 – 2549) ซึ่งพลังงานแสงอาทิตย์เป็นทางเลือกที่สำคัญ
เนื่องจากพลังงานจากแสงอาทิตย์เป็นเทคโนโลยีที่เหมาะสมกับสภาวะอากาศของประเทศไทย
ดังจะเห็นได้จากการอนุมัติการเร่งรัดขยายบริการไฟฟ้าโดยระบบการผลิตไฟฟ้าจากพลังงานแสงอาทิตย์สำหรับครัวเรือน
(โซลาร์โฮม) จำนวนรวม 290,716 ครัวเรือน ในปีงบประมาณ 2547 และ 2548 (ตุลาคม
2546 – กันยายน 2549) เป็นเงินรวม 7,631,295,000 บาท
(รายละเอียดในภาวะและแนวโน้มอุตสาหกรรม ส่วนที่ 2 หน้า 23)

นอกจากนี้รัฐบาลต้องการสนับสนุนการผลิตไฟฟ้าจากพลังงานทดแทน
แทนพลังงานจากเชื้อเพลิงธรรมชาติ เช่นปิโตรเลียมและก๊าซธรรมชาติ
ซึ่งมีราคาผันผวนและพึ่งพิงการนำเข้าจากต่างประเทศสูง
จึงทำให้รัฐบาลประกาศนโยบายที่ชัดเจนเป็นแผนพัฒนาพลังงานทดแทนในการประชุมยุทธศาสตร์พลังงาน
ซึ่งในระยะเริ่มต้นของการนำพลังงานจากแสงอาทิตย์มาใช้ประโยชน์
ภาครัฐจะเป็นหน่วยงานหลักในการริเริ่มและลงทุนเพื่อกระตุ้นการบริโภคและสร้างขนาดตลาดดังที่ประสบความสำเร็จในกลุ่มประเทศพัฒนาแล้ว
เช่น เยอรมันและญี่ปุ่น เป็นต้น อาทิเช่น
การสนับสนุนการติดตั้งระบบการผลิตไฟฟ้าพลังงานแสงอาทิตย์บนหลังคาบ้านเพื่อจำหน่าย (Roof
Top)
โดยรัฐบาลจะมีมาตรการจูงใจให้ประชาชนสนใจติดตั้งระบบผลิตไฟฟ้าจากพลังงานแสงอาทิตย์เพื่อจำหน่าย
(รายละเอียดในภาวะและแนวโน้มอุตสาหกรรม ส่วนที่ 2 หน้า 23)

ที่ผ่านมาบริษัทเป็นผู้ติดตั้งระบบการผลิตไฟฟ้าจากพลังงานแสงอาทิตย์ให้กับโครงการของภาครัฐประมาณร้อยละ
80 ของโครงการทั้งหมดที่รัฐให้การสนับสนุน
แสดงให้เห็นถึงความสามารถในการประมูลโครงการและความสัมพันธ์อันดีกับหน่วยราชการ
นอกจากนั้นในอนาคตการพึ่งพางานจากราชการจะลดลงจากการเข้ามามีส่วนร่วมมากขึ้นของภาคเอกชน
อาทิเช่น การรับซื้อไฟฟ้าจากผู้ผลิตเอกชนขนาดเล็กมาก (VSPP)
และจากนโยบายพัฒนาพลังงานทดแทน
ซึ่งหมายถึงการให้เอกชนติดตั้งพลังงานทดแทนในสัดส่วนร้อยละ 5
ของกำลังการผลิตของโรงไฟฟ้าที่จะเกิดขึ้นใหม่ (Renewable Portfolio Standard) ในปี
2554
นอกจากนี้บริษัทยังมีแผนการผลิตแผงเซลล์แสงอาทิตย์เพื่อส่งออกในภูมิภาคเอเชียตะวันออกเฉียงใต้อีกด้วย
(รายละเอียดในโครงการในอนาคต ส่วนที่ 2 หน้า 46)

1.2 ความเสี่ยงจากการดำเนินธุรกิจ

ในการประกอบธุรกิจของบริษัทจากอดีตถึงปัจจุบัน
ตลาดของระบบการผลิตไฟฟ้าจากพลังงานแสงอาทิตย์ส่วนใหญ่เป็นการติดตั้งระบบให้กับหน่วยราชการในท้องถิ่นที่ห่างไกลที่ไม่มีไฟฟ้าใช้
ซึ่งการผลิตไฟฟ้าจากพลังงานแสงอาทิตย์เป็นทางเลือกที่เหมาะสม
แต่สำหรับตลาดในส่วนพื้นที่ที่ไฟฟ้าเข้าถึงแล้ว
การผลิตไฟฟ้าจากพลังงานแสงอาทิตย์มีต้นทุนที่ค่อนข้างสูงเมื่อเทียบกับค่าไฟฟ้าของการไฟฟ้านครหลวงหรือการไฟฟ้าส่วนภูมิภาค
ทำให้เกิดความเสี่ยงในการดำเนินธุรกิจ ทั้งนี้ แต่เดิมบริษัทมีขนาดค่อนข้างเล็ก
ทุนจดทะเบียนชำระแล้ว ณ สิ้นปี 2546 เท่ากับ 30 ล้านบาท
ซึ่งในกรณีที่ผลประกอบการของบริษัทต่ำกว่าเป้าหมาย
ผลกระทบที่เกิดขึ้นจะยังจำกัดอยู่เฉพาะในวงแคบ
อย่างไรก็ตามในปัจจุบันบริษัทมีการขยายกิจการอย่างรวดเร็ว ทุนจดทะเบียนชำระแล้ว ณ สิ้นปี
2547 เท่ากับ 240 ล้านบาท และจะเพิ่มเป็น 300
ล้านบาทภายหลังจากที่เข้าจดทะเบียนในตลาดหลักทรัพย์แห่งประเทศไทย
นอกจากนั้นบริษัทยังมีแผนที่จะขยายการผลิตสู่ Upstream โดยใช้เงินลงทุนประมาณ 910 ล้านบาท
(รายละเอียดในโครงการในอนาคต ส่วนที่ 2 หน้า 46)
ในขณะที่ตลาดและลูกค้าของบริษัทยังคงเป็นภาครัฐ และยังคงมีความเสี่ยงในเรื่องต้นทุนที่สูงกว่า
ดังนั้นหากรายได้ของบริษัทไม่เป็นไปตามที่คาดการณ์ไว้
อาจมีผลต่อการดำเนินงานของบริษัทอย่างมีนัยสำคัญ และกระทบต่อผู้ถือหุ้นในวงกว้าง

อย่างไรก็ตามการดำเนินธุรกิจของบริษัทมีแนวโน้มที่จะเติบโตอย่างก้าวกระโดดตามแนวโน้มอุตสาหกรรมการผลิตไฟฟ้าจากพลังงานแสงอาทิตย์
เนื่องจากในประเทศไทยอุตสาหกรรมนี้กำลังอยู่ในช่วงของการเปลี่ยนแปลงจากที่เคยถูกใช้งานในวงจำกัดในฐานะพลังงานที่จำเป็นสำหรับพื้นที่ที่ห่างไกลที่สายส่งของการไฟฟ้าเข้าไม่ถึง
มาเป็นการใช้งานอย่างกว้างขวางในรูปแบบของพลังงานทดแทน
ซึ่งทำให้การเติบโตของอุตสาหกรรมและธุรกิจของบริษัทในอนาคตขึ้นอยู่กับปัจจัยต่างๆต่อไปนี้

(1) ภาวะการขาดแคลนพลังงาน การใช้พลังงานที่เพิ่มขึ้นจากการขยายตัวของภาคการผลิต
และราคาน้ำมันที่เพิ่มขึ้นอย่างรวดเร็วจากภาวะน้ำมันขาดแคลนทำให้ประเทศไทยต้องเสียค่าใช้จ่ายในการจัดหาพลังงานเพิ่มมากขึ้นทุกปี
ดังนั้นรัฐบาลจึงตั้งเป้าหมายในการใช้พลังงานทดแทนเป็นร้อยละ 8
ของพลังงานในเชิงพาณิชย์ภายในปี 2554 จากร้อยละ 0.5 ในปี 2545
โดยมีเป้าหมายของการผลิตไฟฟ้าจากพลังงานแสงอาทิตย์อยู่ที่ 250 เมกะวัตต์
ทำให้บริษัทมีโอกาสทางการตลาดเพิ่มขึ้นอย่างเห็นได้ชัด

(2) การกำหนดสัดส่วนการผลิตพลังงานทดแทน (Renewable Portfolio Standard “RPS”)
แผนพัฒนากำลังการผลิตไฟฟ้าในปี 2547-2558 (PDP 2004)
กำหนดให้โรงไฟฟ้าใหม่ที่ใช้เชื้อเพลิงจากฟอสซิลต้องผลิตไฟฟ้าจากพลังงานหมุนเวียนเป็นส่วนหนึ่งของโครงการไม่น้อยกว่าร้อยละ
5 ของกำลังการผลิตไฟฟ้าจากเชื้อเพลิงจากฟอสซิลตั้งแต่ปี 2554 เป็นต้นไป
ซึ่งการไฟฟ้าฝ่ายผลิตได้ประมาณการไว้ว่าภายในปี 2558
ประเทศไทยจะมีการผลิตไฟฟ้าจากพลังงานหมุนเวียนรวมกันประมาณ 630 เมกะวัตต์
(รายละเอียดในภาวะและแนวโน้มอุตสาหกรรม ส่วนที่ 2 หน้า 23)
ซึ่งส่งผลให้โอกาสทางธุรกิจเปิดกว้างขึ้นอย่างมาก

(3) ความจำเป็นของไฟฟ้าพลังงานแสงอาทิตย์ในพื้นที่ที่ไฟฟ้าเข้าไม่ถึง
เนื่องจากพลังงานแสงอาทิตย์สามารถติดตั้งได้สะดวกและรวดเร็ว
ต้นทุนในการติดตั้งต่ำกว่าการปักเสาพาดสายของการไฟฟ้า
อีกทั้งช่วยลดการรับภาระต้นทุนค่าไฟฟ้าของภาครัฐ
ทำให้เป็นพลังงานทางเลือกที่สำคัญสำหรับพื้นที่ที่ไฟฟ้าเข้าไม่ถึง เช่น เกาะแก่งต่างๆ
อุทยานแห่งชาติ เป็นต้น

(4) ความเหมาะสมของพลังงานแสงอาทิตย์เพื่อเป็นพลังงานส่วนกลาง ในพื้นที่ที่ไฟฟ้าเข้าถึงแล้ว
การติดตั้งระบบการผลิตไฟฟ้าจากพลังงานแสงอาทิตย์ในรูปแบบต่างๆ เช่น ระบบสูบน้ำ
ระบบไฟฟ้าแสงสว่าง
ระบบสื่อสารโทรคมนาคมไว้เป็นสาธารณูปโภคส่วนกลางมีความเหมาะสมอย่างยิ่ง
เนื่องจากประชาชนในท้องถิ่นไม่ต้องรับภาระค่าใช้จ่ายรายเดือน
โดยงบประมาณในการติดตั้งจะได้รับการจัดสรรมาจากส่วนราชการกลาง
ซึ่งจัดสรรให้กับองค์กรท้องถิ่นเพื่อนำไปพัฒนาความเจริญในท้องถิ่นของตน
ดังนั้นธุรกิจของบริษัทในอนาคตยังสามารถเติบโตได้อีกมากจากการตอบสนองความต้องการขององค์กรต่างๆเหล่านี้
ซึ่งมีอยู่เป็นจำนวนมากทั่วประเทศ

(5) ต้นทุนที่ลดลง
ในปัจจุบันต้นทุนในการผลิตไฟฟ้าจากพลังงานแสงอาทิตย์มีต้นทุนที่สูงกว่าค่าไฟฟ้าสำหรับบ้านพักอาศัยของการไฟฟ้านครหลวงเพียงร้อยละ
40 (รายละเอียดในภาวะและแนวโน้มอุตสาหกรรม ส่วนที่ 2 หน้า 23)
จากการที่ราคาน้ำมันเพิ่มสูงขึ้นอย่างต่อเนื่องและการเติบโตอย่างรวดเร็วของอุตสาหกรรมการผลิตไฟฟ้าจากพลังงานแสงอาทิตย์ในตลาดโลก
ทำให้ต้นทุนของการผลิตไฟฟ้าจากพลังงานแสงอาทิตย์ในประเทศไทยมีแนวโน้มลดลง
ซึ่งการลดลงนี้จะเป็นตัวกระตุ้นการเติบโตของอุตสาหกรรมนี้ได้เป็นอย่างดี

ดังนั้นการที่บริษัทเร่งขยายกำลังการผลิตในปัจจุบันเป็นการตัดสินใจที่สอดคล้องกับสภาพการณ์
ความต้องการการผลิตไฟฟ้าพลังงานแสงอาทิตย์ที่เพิ่มขึ้นอย่างรวดเร็ว
รวมถึงต้นทุนการผลิตที่มีแนวโน้มลดลงจะช่วยลดความเสี่ยงในการขยายธุรกิจ และการขยายตัวสู่
Upstream production
เป็นรายแรกในประเทศไทยจะทำให้ต้นทุนการผลิตโดยรวมของบริษัทลดลงประมาณร้อยละ 20-30
ซึ่งเป็นการสร้างความได้เปรียบในเชิงแข่งขัน
นอกจากนี้ผู้บริหารและทีมประชาสัมพันธ์ของบริษัทจะดำเนินการให้ความรู้ต่อประชาชนในเรื่อง
Energy Awareness
เพื่อให้เกิดความตระหนักถึงความสำคัญของพลังงานทดแทนโดยเฉพาะพลังงานแสงอาทิตย์
ซึ่งจะช่วยกระตุ้นตลาดในส่วนที่ไฟฟ้าเข้าถึงแล้วได้อีกทางหนึ่ง

1.3 ความเสี่ยงจากความไม่แน่นอนของรายได้

การดำเนินธุรกิจปกติของบริษัทคือการรับเหมาติดตั้งระบบการผลิตไฟฟ้าจากพลังงานแสงอาทิตย์ในโครงการต่างๆทั้งจากภาครัฐและเอกชน
เช่น โครงการติดตั้งโทรศัพท์ทางไกลในชนบท โครงการติดตั้งระบบสูบน้ำ เป็นต้น
ซึ่งโครงการเหล่านี้ส่วนใหญ่เป็นโครงการระยะสั้น
ดังนั้นรายได้ในอนาคตของบริษัทจึงมีความไม่แน่นอนขึ้นอยู่กับโครงการที่จะมีเข้ามาในแต่ละปี
ทำให้ผลการดำเนินงานในอดีตไม่สามารถบ่งบอกถึงแนวโน้มที่จะเกิดขึ้นได้
ทั้งนี้รายได้ของบริษัทอาจลดลงได้ถ้าหากในอนาคตโครงการต่างๆที่เกี่ยวข้องกับการผลิตไฟฟ้าจากพลังงานแสงอาทิตย์มีน้อยลง

อย่างไรก็ตาม
บริษัทเชื่อว่ารายได้ของบริษัทในอนาคตจะแปรผันตามแนวโน้มอุตสาหกรรมการผลิตไฟฟ้าจากพลังงานแสงอาทิตย์ที่กำลังเติบโตอย่างก้าวกระโดดทั้งในประเทศไทยและต่างประเทศ
จากเป้าหมายในการผลิตไฟฟ้าจากพลังงานแสงอาทิตย์ 250 เมกะวัตต์ในปี 2554
ของรัฐบาลตามยุทธศาสตร์พลังงาน และเป้าหมายในการผลิตไฟฟ้าจากพลังงานทดแทน 630
เมกะวัตต์ของการไฟฟ้าฝ่ายผลิตตาม PDP 2004 (รายละเอียดในภาวะและแนวโน้มอุตสาหกรรม
ส่วนที่ 2 หน้า 23)
รวมถึงการรักษาตลาดเดิมของบริษัทคือการให้บริการกับหน่วยราชการในโครงการต่างๆ
ทำให้บริษัทมั่นใจว่ารายได้ของบริษัทจะเติบโตอย่างต่อเนื่องต่อไปในอนาคต

1.4 ความเสี่ยงจากการที่มีผู้จัดจำหน่ายเซลล์แสงอาทิตย์น้อยราย

เซลล์แสงอาทิตย์ที่เป็นวัตถุดิบหลักของบริษัทผลิตจากผลึกซิลิคอนซึ่งเป็นสินค้าที่มีผู้ผลิตน้อยราย
และซิลิคอนเป็นวัตถุดิบที่มีความต้องการสูงในตลาดโลกเพราะใช้เป็นวัตถุดิบหลักในการผลิตเป็นสารกึ่งตัวนำ
(Semiconductor) ที่มีการใช้งานอย่างแพร่หลายในอุปกรณ์คอมพิวเตอร์และอุปกรณ์ไฟฟ้าทั่วไป
ทำให้บริษัทมีความเสี่ยงดังต่อไปนี้

(1) ความเสี่ยงจากการจัดหาเซลล์แสงอาทิตย์
ในปัจจุบันการเติบโตอย่างก้าวกระโดดของอุตสาหกรรมการผลิตไฟฟ้าจากพลังงานแสงอาทิตย์ส่งผลให้กำลังการผลิตเซลล์แสงอาทิตย์ไม่เพียงพอกับความต้องการในตลาด
ดังนั้นหากบริษัทไม่สามารถจัดหาเซลล์แสงอาทิตย์ให้เพียงพอและสอดคล้องกับกำหนดเวลาที่ต้องส่งมอบงาน
อาจทำให้การส่งมอบงานล่าช้ากว่ากำหนด
ส่งผลให้ขาดแคลนเงินทุนหมุนเวียนและกระทบต่อความไว้วางใจของลูกค้าได้

ที่ผ่านมาบริษัทมีความสัมพันธ์อันดีในฐานะพันธมิตรทางธุรกิจกับผู้ผลิตชั้นนำของโลกหลายราย คือ BP
Solar, Kyocera Corporation, Shell Solar, Q-Cell และอื่นๆ
ทำให้บริษัทมิได้เกิดภาวะพึ่งพิง ซัพพลายเออร์รายใดรายหนึ่ง
นอกจากนั้นบริษัทยังสามารถตรวจสอบความเพียงพอของเซลล์แสงอาทิตย์และวัตถุดิบที่สำคัญ
และกำหนดระยะเวลาการจัดส่งที่แน่นอนได้ เช่นในโครงการโซลาร์โฮม
บริษัทมีการกำหนดราคาและระยะเวลาการจัดส่งวัตถุดิบล่วงหน้าเป็นเวลานานถึง 14 เดือน
ส่งผลให้บริษัทไม่เคยเกิดปัญหาจากการขาดแคลนเซลล์แสงอาทิตย์
(รายละเอียดในการจัดหาผลิตภัณฑ์ และงานระหว่างส่งมอบ ส่วนที่ 2 หน้า 34 และ หน้า 37)

(2) ความเสี่ยงจากการความผันผวนของราคาเซลล์แสงอาทิตย์
ราคาเซลล์แสงอาทิตย์มีแนวโน้มลดลงตลอดระยะเวลา 20 ปีที่ผ่านมาตามความต้องการที่เพิ่มขึ้น
อย่างไรก็ตามในช่วง 5 ปีหลังความต้องการเซลล์แสงอาทิตย์เพิ่มขึ้นโดยเฉลี่ยร้อยละ 20-25
ต่อปีทำให้เกิดภาวะความต้องการเซลล์แสงอาทิตย์มากกว่ากำลังผลิตในปัจจุบัน
ส่งผลให้ราคาของเซลล์แสงอาทิตย์เพิ่มสูงขึ้นอย่างต่อเนื่องตั้งแต่กลางปี 2547
(รายละเอียดในการจัดหาผลิตภัณฑ์ ส่วนที่ 2 หน้า 34)
ซึ่งอาจทำให้บริษัทมีกำไรลดลงหรือขาดทุนจากต้นทุนวัตถุดิบที่สูงขึ้น

อย่างไรก็ตามบริษัทป้องกันความเสี่ยงโดยการจองซื้อและกำหนดราคาเซลล์แสงอาทิตย์ล่วงหน้า
ทำให้สามารถควบคุมต้นทุนวัตถุดิบได้ ทั้งนี้ในระยะยาว
ราคาของเซลล์แสงอาทิตย์มีแนวโน้มที่จะลดลง
เนื่องจากผู้ผลิตเซลล์แสงอาทิตย์ชั้นนำของโลกหลายรายกำลังเพิ่มกำลังการผลิตเพื่อให้เพียงพอต่อความต้องการที่เพิ่มขึ้น

โครงการสร้างโรงงานผลิตแผ่นเซลล์แสงอาทิตย์ (รายละเอียดในโครงการในอนาคต ส่วนที่ 2
หน้า 46) ทำให้วัตถุดิบหลักของบริษัทเปลี่ยนจากแผ่นเซลล์แสงอาทิตย์เป็นแผ่นซิลิคอนเวเฟอร์
ซึ่งมีความเสี่ยงจากการที่มีผู้ผลิตน้อยรายเช่นเดียวกัน
อย่างไรก็ตามซัพพลายเออร์ปัจจุบันของบริษัทมีการผลิตและจำหน่ายทั้งแผ่นเซลล์แสงอาทิตย์และแผ่นซิลิคอน
เวเฟอร์
ดังนั้นในอนาคตบริษัทจึงสามารถกำหนดราคาซื้อล่วงหน้าและระยะเวลาในการจัดส่งแผ่นเวเฟอร์ได้เช่นเดียวกัน

  1.5 ความเสี่ยงจากความผันผวนของอัตราแลกเปลี่ยนเงินตราต่างประเทศ

บริษัทมีการนำเข้าวัตถุดิบหลักคือเซลล์แสงอาทิตย์และวัตถุดิบบางชนิดที่ใช้ในการผลิตแผงเซลล์จากต่างประเทศ
ในงวด 9 เดือนแรกของปี 2547 คิดเป็นมูลค่าการนำเข้าร้อยละ 92.74 ของต้นทุนค่าวัตถุดิบ
การเสนอราคาและการชำระเงินจะใช้เงินเหรียญสหรัฐและเงินยูโรเป็นหลัก
ในขณะที่สินค้าส่วนใหญ่จะได้รับการจำหน่ายภายในประเทศในรูปของเงินบาท
ทำให้บริษัทได้รับความเสี่ยงจากความผันผวนของอัตราแลกเปลี่ยนในกรณีที่ค่าเงินสกุลดอลลาร์สหรัฐหรือยูโรแข็งขึ้นเมื่อเทียบกับค่าเงินบาท

ในการสั่งซื้อวัตถุดิบ บริษัทมีการจองสินค้าและกำหนดราคาสินค้าล่วงหน้าสำหรับโครงการที่ประมูลได้
จากนั้นจึงทำการเปิดวงเงินเลตเตอร์ออฟเครดิต (L/C) เพื่อสั่งซื้อสินค้าจริงเป็นรายเดือน
และทำสัญญาซื้อเงินตราต่างประเทศล่วงหน้า (Forward Contract) เต็มจำนวนสำหรับแต่ละ
L/C ในช่วงที่อัตราแลกเปลี่ยนมีความผันผวนหรือมีแนวโน้มว่าค่าเงินบาทจะอ่อนค่าลง
อย่างไรก็ตามสำหรับโครงการโซลาร์โฮม
บริษัทยังมีความเสี่ยงจากความผันผวนของอัตราแลกเปลี่ยนในส่วนของสินค้าที่ได้จองซื้อล่วงหน้าไว้แต่ยังไม่ได้เปิด
L/C

1.6 ความเสี่ยงจากโครงการสร้างโรงงานผลิตแผ่นเซลล์แสงอาทิตย์

ปัจจุบันธุรกิจของบริษัทเป็นการผลิตแผงเซลล์แสงอาทิตย์
การขยายธุรกิจไปสู่การผลิตเซลล์แสงอาทิตย์ซึ่งเป็นการผลิตผลิตภัณฑ์ประเภทต้นน้ำที่ใช้เทคโนโลยีซับซ้อนแห่งแรกในประเทศไทย
และเป็นโครงการขนาดใหญ่ที่ใช้เงินลงทุนประมาณ 910 ล้านบาท
ซึ่งทำให้เกิดความเสี่ยงในการบริหารจัดการโครงการ เช่น
อาจเกิดความล่าช้าในการดำเนินโครงการ หรือประสิทธิภาพการผลิต และการจัดหาแหล่งเงินทุน
ไม่เป็นไปตามที่วางแผนไว้ เนื่องจากที่ผ่านมาบริษัทยังไม่เคยมีประสบการณ์มาก่อน
ซึ่งจะส่งผลกระทบอย่างมีนัยสำคัญต่อสถานการเงินและผลการดำเนินงานของบริษัท

ทั้งนี้ บริษัทได้บริหารจัดการความเสี่ยงดังกล่าว โดยว่าจ้างบริษัท M+W Zander (Thai) Ltd.
(“M+W Zander”) เป็นผู้รับเหมาออกแบบ ก่อสร้างโรงงานและติดตั้งเครื่องจักรแบบเบ็ดเสร็จ
(Turnkey Project)
เนื่องจากเป็นบริษัทที่ปรึกษาชั้นนำในการจัดสร้างโรงงานผลิตเซลล์แสงอาทิตย์ที่ทันสมัยที่สุดในโลกแห่งหนึ่ง
(รายละเอียดในโครงการในอนาคต ส่วนที่ 2 หน้า 46)
นอกจากนี้บริษัทยังมีการจัดหาบุคลากรผู้มีความเชี่ยวชาญด้านการผลิตเซลล์แสงอาทิตย์
มาเป็นผู้บริหารจัดการโครงการ อย่างไรก็ตามยังมีความเสี่ยงที่อาจจะเกิดขึ้น ดังต่อไปนี้

1.  ความเสี่ยงที่บริษัท M+W Zander ไม่สามารถส่งมอบงานได้ตามกำหนดเวลา

M+W Zander มีกำหนดส่งมอบโครงการให้กับบริษัทภายในเดือนเมษายนปี 2550 ตามสัญญา ดังนั้น
บริษัทจึงมีความเสี่ยงหากหาก M+W Zander ไม่สามารถส่งมอบโครงการได้ตามระยะเวลาที่กำหนด
ซึ่งจะส่งผลต่อผลการดำเนินงานของบริษัทอย่างมีนัยสำคัญ เนื่องจากบริษัทมีต้นทุนทางการเงินเพิ่มขึ้น

อย่างไรก็ตาม M+W Zander
เป็นบริษัทที่มีประสบการณ์ในการออกแบบและก่อสร้างโรงงานผลิตเซลล์แสงอาทิตย์ ตัวอย่าง เช่น
โรงงาน Deutsche Cell ประเทศเยอรมนี
ซึ่งเป็นโรงงานผลิตเซลล์แสงอาทิตย์ที่มีกระบวนการผลิตเช่นเดียวกับโรงงานที่บริษัทกำลังจะก่อสร้าง
ซึ่งทำให้บริษัทเชื่อว่า M+W Zander จะสามารถส่งมอบงานได้ตามกำหนดเวลา ประกอบกับ M+W
Zander จะต้องจัดส่งรายงานความคืบหน้าของการดำเนินโครงการให้บริษัททุกเดือน
ซึ่งทำให้บริษัทสามารถติดตามความคืบหน้าและแก้ไขปัญหาที่อาจเกิดขึ้นระหว่างการดำเนินโครงการได้อย่างทันท่วงที
อันจะส่งผลให้โครงการสามารถเสร็จตามกำหนดเวลา

2.  ความเสี่ยงที่ บริษัท M+W Zander ไม่สามารถควบคุมให้ประสิทธิภาพการผลิตเป็นไปตามสัญญา

ตามสัญญา M+W Zander
ต้องรับประกันประสิทธิภาพการผลิตและประสิทธิภาพของเซลล์แสงอาทิตย์ที่ผลิตได้ให้เป็นไปตามที่กำหนดก่อนการส่งมอบโครงการและภายหลังจากการส่งมอบโครงการแล้วเป็นเวลา
1 ปี ทั้งนี้ หาก M+W Zander ไม่สามารถควบคุมประสิทธิภาพการผลิตให้เป็นไปตามสัญญา
อาจส่งผลกระทบต่อต้นทุนและรายได้ของบริษัท
ซึ่งจะส่งผลต่อผลการดำเนินงานในอนาคตของบริษัทอย่างมีนัยสำคัญ

อย่างไรก็ตาม ความเสี่ยงดังกล่าวถูกจำกัดโดย (1)
ประสิทธิภาพของเครื่องจักรหลักในการผลิตจะได้รับการรับประกันจาก บริษัท Centrotherm
ซึ่งเป็นผู้ผลิตเครื่องจักรสำหรับการผลิตเซลล์แสงอาทิตย์ที่ใหญ่ที่สุดในประเทศเยอรมนี ซึ่งบริษัท
Centrotherm รับประกันประสิทธิภาพการผลิตของเครื่องจักรโดยให้สิทธิบริษัทเรียกร้องค่าเสียหาย
(Back to Back) กับ บริษัท Centrotherm ผ่าน M+W Zander และ (2)
ประสิทธิภาพของระบบการผลิตทั้งหมด จะได้รับการรับประกันจาก M+W Zander
ซึ่งรับประกันเป็นมูลค่าสูงสุดร้อยละ 10 ของมูลค่าสัญญา เป็นระยะเวลา 1
ปีหลังจากระบบการผลิตสามารถผลิตได้เต็มประสิทธิภาพของเครื่องจักรตามที่กำหนดในสัญญา

3.  ความเสี่ยงจากมูลค่าการรับประกันของ M+W Zander จำกัดในวงเงินร้อยละ 10
    ของมูลค่าสัญญา

หลักประกันที่ M+W Zander ให้ไว้กับบริษัทมีจำนวนร้อยละ 10 ของมูลค่าสัญญา
ซึ่งมูลค่าความเสียหายที่เกิดขึ้นอาจจะสูงกว่าวงเงินประกันดังกล่าว
ซึ่งอาจจะส่งผลกระทบต่อผลการดำเนินงานในอนาคตของบริษัท
เนื่องจากต้องรับภาระค่าเสียหายในส่วนที่เกินจากวงเงินค้ำประกันของ M+W Zander

อย่างไรก็ตาม การรับที่ M+W Zander จำกัดวงเงินร้อยละ 10 ของมูลค่าสัญญา
เพียงพอที่จะครอบคลุมความเสี่ยง เนื่องจาก (1) จากสถิติงาน Turnkey
ที่เกี่ยวข้องกับอุตสาหกรรมผลิตเซลล์แสงอาทิตย์โดย M+W Zander นั้น
ยังไม่เคยมีข้อมูลว่าไม่สามารถผลิตได้ตามกำหนด (2)
บริษัทมีการจ่ายเงินเป็นงวดตามความสำเร็จของงาน ซึ่งก่อนที่จะจ่ายเงิน
บริษัทต้องมีการตรวจสอบคุณภาพงานให้เป็นไปตามเป้าหมาย
และนอกจากนั้นบริษัทยังได้มีการทดสอบเครื่องจักรในเบื้องต้นก่อนการส่งมอบจากโรงงานผู้ผลิต (3)
การออกแบบ ก่อสร้าง
และติดตั้งระบบทุกอย่างต้องเสร็จสมบูรณ์พร้อมเริ่มดำเนินการผลิตก่อนที่บริษัทจะจ่ายเงินงวดสุดท้าย

4.  ความเสี่ยงจากการที่ M+W Zander จะไม่ออก Performance bond ให้กับบริษัท

บริษัทอาจมีความเสี่ยงจากการที่ M+W Zander (Thai) Ltd. ซึ่งมีทุนจดทะเบียน 2,000,000
บาท ไม่ออก Performance bond ภายใน 21
วันนับจากวันที่ลงนามในสัญญาการออกแบบและก่อสร้างงาน (Detailed design and
Construction Works) เพื่อค้ำประกันการก่อสร้าง ติดตั้ง และทดสอบระบบให้กับบริษัท
ซึ่งจะทำให้สัญญาระหว่างบริษัทกับ M+W Zander (Thai) Ltd. สิ้นสุดลง
จะส่งผลให้โครงการก่อสร้างโรงงานผลิตแผ่นเซลล์แสงอาทิตย์ล่าช้า

อย่างไรก็ตามถึงแม้ว่า M+W Zander (Thai) Ltd. มีทุนจดทะเบียนชำระแล้วเพียง 2 ล้านบาท
แต่การออก Performance Bond จะได้รับการสนับสนุนหรือค้ำประกันวงเงินจากกลุ่มบริษัท M+W
Zander ซึ่งมีชื่อเสียง และฐานะการเงินแข็งแกร่ง ซึ่งเป็นการลดความเสี่ยงจากการออก
Performance Bond โดย M+W Zander (Thai) Ltd

5.  ความเสี่ยงจากการจัดหาเงินทุน

การก่อสร้างโรงงานผลิตเซลล์แสงอาทิตย์ ใช้เงินลงทุนประมาณ 910 ล้านบาท
ขณะที่บริษัทระดมทุนจากการเสนอขายหุ้นสามัญเพิ่มทุนในครั้งนี้ได้ประมาณ 480 ล้านบาท ดังนั้น
บริษัทจำเป็นต้องจัดหาเงินทุนเพิ่มเพื่อดำเนินโครงการดังกล่าวโดยใช้เงินกู้ยืมจากสถาบันการเงิน
และจากกระแสเงินสดจากผลการดำเนินงานของบริษัท
โดยปัจจุบันบริษัทยังมิได้ทำสัญญากู้ยืมเงินกับสถาบันการเงินสำหรับโครงการดังกล่าว ดังนั้น
บริษัทจึงมีความเสี่ยงหากไม่สามารถจัดหาเงินทุนได้ตามระยะเวลาการใช้เงินที่กำหนด
ซึ่งอาจจะส่งผลให้โครงการล่าช้าหรือหยุดชะงักได้

อย่างไรก็ตาม การที่บริษัทมีสัดส่วนหนี้สินต่อส่วนของผู้ถือหุ้นเท่ากับ 1.82 เท่า ณ 31 ธันวาคม
2547 และจะลดลงเหลือประมาณ 0.80 เท่าภายหลังจากการออกและเสนอขายหุ้นสามัญในครั้งนี้
ซึ่งต่ำกว่าสัดส่วนหนี้สินต่อส่วนของผู้ถือหุ้นในอุตสาหกรรมเดียวกันมาก
(สัดส่วนหนี้สินต่อส่วนของผู้ถือหุ้นของหลักทรัพย์ในกลุ่มพลังงาน ณ 14 มีนาคม 2548 เฉลี่ยเท่ากับ
1.45 เท่า) ทำให้บริษัทยังมีศักยภาพทางการเงินเพียงพอที่จะกู้ยืมเงินจากสถาบันการเงิน
ประกอบกับที่ผ่านมาบริษัทไม่เคยผิดนัดชำระหนี้
และมีความสัมพันธ์ที่ดีกับสถาบันการเงินที่เป็นเจ้าหนี้ของบริษัทมาโดยตลอด ทั้งนี้หากมีการกู้เงิน
บริษัทจะนำเครื่องจักรมาเป็นหลักทรัพย์ค้ำประกัน ทำให้มีวงเงินกู้ยืมได้ประมาณร้อยละ 60
ของมูลค่าหลักประกัน ซึ่งจะครอบคลุมความต้องการใช้เงินทุนในส่วนที่เหลือของโครงการ

6.  ความเสี่ยงจากความผันผวนของอัตราแลกเปลี่ยน

เครื่องจักรหลักที่ใช้ในการผลิตเป็นเครื่องจักรใหม่ที่นำเข้าจากประเทศเยอรมนี
ในการประมาณการค่าใช้จ่ายใช้อัตราการคำนวณเงินยูโรที่ 51.7137 บาทต่อ 1 ยูโร ดังนั้น
บริษัทอาจจะได้รับความเสี่ยงจากเงินลงทุนที่จะเพิ่มขึ้นหากค่าเงินบาทอ่อนค่าเมื่อเทียบกับเงินยูโร

อย่างไรก็ตามบริษัทมีแผนที่จะทำสัญญาซื้อเงินตราต่างประเทศล่วงหน้า (Forward Contract)
สำหรับการชำระค่าเครื่องจักรและอุปกรณ์การผลิต
หลังจากที่ทำบริษัทลงนามในสัญญาการออกแบบและก่อสร้างงาน (Detailed design and
Construction) กับ M+W Zander (Thai) Ltd. และบริษัทได้รับ Performance bond จาก
M+W Zander (Thai) Ltd.

7.  ความเสี่ยงจากโอกาสทางการตลาด

เนื่องจากแผ่นเซลล์แสงอาทิตย์ที่บริษัทจะผลิตเป็นผลิตภัณฑ์ใหม่
ทำให้บริษัทอาจมีความเสี่ยงจากการที่ในประเทศไทยไม่มีตลาดรองรับผลิตภัณฑ์ดังกล่าว
ซึ่งอาจจะทำให้แผ่นเซลล์ที่บริษัทผลิตได้ไม่สามารถจำหน่ายได้
อันจะส่งผลกระทบต่อฐานะการเงินและผลการดำเนินงานของบริษัทอย่างมีนัยสำคัญ

อย่างไรก็ตาม
แผ่นเซลล์แสงอาทิตย์ที่ผลิตได้จะนำมาใช้ในการประกอบแผงเซลล์แสงอาทิตย์เพื่อขายให้กับตลาดภายในประเทศ
ซึ่งความต้องการใช้ไฟฟ้าจากพลังงานแสงอาทิตย์มีแนวโน้มเติบโตอย่างก้าวกระโดด
ประกอบกับความต้องการเซลล์แสงอาทิตย์ในตลาดโลกก็เติบโตอย่างต่อเนื่อง
(รายละเอียดดูในภาวะและแนวโน้มอุตสาหกรรม ส่วนที่ 2 หน้า 23) ดังนั้น
บริษัทสามารถบริหารความเสี่ยงดังกล่าว
โดยการจำหน่ายแผ่นเซลล์แสงอาทิตย์ที่ผลิตได้ให้กับตลาดในประเทศและต่างประเทศ

  1.7 ความเสี่ยงจากความล่าช้าของการส่งมอบงานโซลาร์โฮม

บริษัทเป็นผู้รับเหมาติดตั้งโครงการเร่งรัดขยายบริการไฟฟ้าด้วยพลังงานแสงอาทิตย์
หรือโครงการโซลาร์โฮม เฟส 1 จำนวน 2 กลุ่มงาน จากทั้งหมด 6 กลุ่มงาน
ซึ่งบริษัทต้องติดตั้งระบบไฟฟ้าพลังงานแสงอาทิตย์จำนวน 54,400 ระบบ คิดเป็นมูลค่า 1,360
ล้านบาท โดยระบบทั้งหมดมีกำหนดแล้วเสร็จภายในเดือนพฤษภาคม 2548
นอกจากนั้นบริษัทยังเป็นผู้จำหน่ายแผงเซลล์แสงอาทิตย์ให้กับบริษัทที่เป็นผู้รับเหมาในกลุ่มงานอื่นเป็นจำนวน
76,834 แผง คิดเป็นมูลค่าประมาณ 1,000 ล้านบาท

โครงการโซลาร์โฮมเป็นโครงการที่มีขนาดใหญ่กว่าโครงการในอดีตทุกๆโครงการที่บริษัทเคยได้รับมามาก
และต้องใช้เงินทุนหมุนเวียนเป็นจำนวนมาก หากเกิดความล่าช้าในการส่งมอบ
บริษัทจะมีความเสี่ยงที่จะต้องรับภาระค่าใช้จ่ายที่เพิ่มขึ้นจากการปฏิบัติงาน และอาจขาดสภาพคล่อง
เนื่องจากเรียกเก็บเงินไม่ได้ตามแผน ทำให้ขาดแคลนเงินทุนหมุนเวียน
นอกจากนั้นบริษัทต้องเสียค่าปรับรายวันกรณีส่งมอบงานล่าช้าร้อยละ 0.1
ของมูลค่างานที่ยังไม่ได้ส่งมอบ
รวมทั้งเสียค่าเสียหายอื่นๆที่เกิดจากการส่งมอบงานล่าช้าตามที่การไฟฟ้าส่วนภูมิภาคเรียกร้อง
อีกทั้งบริษัทอาจถูกบอกเลิกสัญญาหากติดตั้งล่าช้าเกินกว่า 90 วัน
หรือทำงานได้ต่ำกว่าแผนงานร้อยละ 50 เป็นเวลาติดต่อกัน 3 เดือน
ซึ่งอาจกระทบต่อความไว้วางใจจากลูกค้ารายใหญ่คือหน่วยราชการกลาง
ซึ่งจะส่งผลต่อการดำเนินงานของบริษัทในอนาคตได้

บริษัทมีการวางแผนงานในโครงการโซลาร์โฮมมาเป็นระยะเวลานานทั้งในการผลิตและการติดตั้ง
มีการทำแผนการติดตั้งและส่งมอบให้กับการไฟฟ้าส่วนภูมิภาคทุกๆเดือน
และมีแผนการทำงานหลักกำกับเวลาอีกชั้นหนึ่ง ทำให้มีความมั่นใจในเรื่องการส่งมอบระบบตามสัญญา
ในส่วนของการผลิต บริษัทมีกำลังการผลิต 30 เมกะวัตต์ต่อปี
ซึ่งสามารถรองรับการผลิตแผงเซลล์ทั้งหมด (15.75 เมกะวัตต์) ภายในระยะเวลาการส่งมอบงาน
วัตถุดิบได้รับการสั่งซื้อและกำหนดส่งล่วงหน้าเพื่อป้องกันปัญหาการขาดแคลนวัตถุดิบ
ในส่วนของการติดตั้ง รถขนส่งทุกคันของบริษัทได้รับการบำรุงรักษาเป็นอย่างดีก่อนจะนำออกใช้งาน
การขนส่งอุปกรณ์ทุกชนิดจะได้รับการประกันภัยเต็มวงเงินนับตั้งแต่ออกจากโรงงานจนถึงสถานที่ติดตั้ง
ทำให้บริษัทไม่ต้องรับผิดชอบค่าเสียหายของอุปกรณ์กรณีเกิดอุบัติเหตุ
นอกจากนั้นบริษัทมีความชำนาญในการบริหารระบบการติดตั้งและส่งมอบ (logistics)
โดยในการติดตั้งแต่ละครั้งอุปกรณ์ต่างๆจะถูกนำไปพักไว้ในศูนย์กระจายสินค้าชั่วคราวซึ่งเป็นศูนย์กลางของพื้นที่ติดตั้งนั้นๆ
หากเกิดความเสียหายในการขนส่งก็จะมีสินค้าสำรองอย่างเพียงพอ
พนักงานของบริษัทมีความเชี่ยวชาญในการติดตั้งระบบโดยเฉพาะในท้องถิ่นธุรกันดาร
บริษัทมีพนักงานติดตั้งทั้งหมด 24 ทีม
และมีการใช้บริการรับเหมาติดตั้งจากหน่วยงานภายนอกบางส่วนโดยมีพนักงานผู้เชี่ยวชาญของบริษัทเองเป็นผู้ควบคุมคุณภาพ
ซึ่งทำให้จำนวนทีมงานติดตั้งมีความยืดหยุ่นเพราะสามารถเพิ่มลดจำนวนทีมงานจากภายนอกได้ตามปริมาณงาน
ส่วนใน 3 จังหวัดชายแดนภาคใต้ บริษัทว่าจ้างคนท้องถิ่นรับเหมาติดตั้งระบบ
เนื่องจากมีความชำนาญและสามารถเข้ากับคนในพื้นที่ได้ดี นอกจากนั้นกรณีเกิดเหตุสุดวิสัย
บริษัทสามารถขอขยายเวลาการทำงานได้
จึงทำให้ความเสี่ยงจากความล่าช้าในการติดตั้งค่อนข้างต่ำ

ณ 31 ธันวาคม 2547 บริษัทติดตั้งระบบแล้วเสร็จทั้งสิ้น 31,193 ระบบ
(รายละเอียดในงานระหว่างส่งมอบ ส่วนที่ 2 หน้า 41)
นอกจากนี้บริษัทได้รับการอนุมัติเงินเบิกเกินบัญชีจากธนาคารพาณิชย์และวงเงินจากตั๋วสัญญาใช้เงินเพื่อเป็นเงินทุนหมุนเวียนในโครงการนี้เป็นวงเงิน
70 ล้านบาท ซึ่ง ณ 31 ธันวาคม 2547 บริษัทยังมิได้มีการใช้วงเงินเบิกเกินบัญชีดังกล่าว
แสดงให้เห็นถึงประสิทธิภาพในการบริหารสภาพคล่อง
และจากแผนงานที่พร้อมและประสบการณ์ในการดำเนินงานที่ผ่านมาจะทำให้บริษัทสามารถบริหารการส่งมอบโครงการโซลาร์โฮมนี้ได้อย่างมีประสิทธิภาพ

2. ความเสี่ยงจากปัจจัยภายนอก

2.1 ความเสี่ยงจากนโยบายพลังงานทดแทนของภาครัฐ

นโยบายสนับสนุนการใช้พลังงานทดแทนเป็นปัจจัยที่สำคัญที่มีผลต่อการเติบโตของอุตสาหกรรมการผลิตไฟฟ้าจากพลังงานแสงอาทิตย์ในอนาคต
เนื่องจากนโยบายนี้ถือเป็นจุดเปลี่ยนแปลงตลาดหลักของพลังงานทดแทน
จากภาครัฐบาลสู่การกระตุ้นให้ภาคเอกชนหันมาให้ความสำคัญกับการผลิตไฟฟ้าจากพลังงานทดแทนมากยิ่งขึ้น
ในปัจจุบันนี้ภาครัฐกำลังส่งเสริมนโยบายสนับสนุนพลังงานทดแทนอย่างจริงจัง โดยเมื่อปี 2546
รัฐบาลได้มีการประกาศนโยบายการสนับสนุนพลังงานทดแทนเป็นส่วนหนึ่งของวาระแห่งชาติในการประชุมยุทธศาสตร์พลังงาน
ครั้งที่ 1 ซึ่งมีการกำหนดเป้าหมายให้มีการใช้พลังงานทดแทนเป็นร้อยละ 8
ของพลังงานในเชิงพาณิชย์ภายในปี 2554
อย่างไรก็ตามนโยบายดังกล่าวยังมีความไม่ชัดเจนในทางปฏิบัติ เช่น
ยังไม่มีการกำหนดอัตราการรับซื้อไฟฟ้าจากเอกชนที่ผลิตไฟฟ้าจากพลังงานทดแทนที่จูงใจในการลงทุน
และยังไม่มีแผนสนับสนุนที่ชัดเจนในการผลิตไฟฟ้าจากพลังงานทดแทนให้ได้ตามเป้าหมายภายในปี
2554 ซึ่งอาจชะลอการลงทุนของภาคเอกชนในการผลิตไฟฟ้าจากพลังงานทดแทน

อย่างไรก็ตามจากภาวะราคาน้ำมันในปัจจุบันทำให้รัฐบาลไทยตระหนักดีถึงความสำคัญของการพัฒนาพลังงานทดแทนว่ามีความจำเป็นและเร่งด่วน
การส่งเสริมการผลิตไฟฟ้าจากพลังงานทดแทนได้รับการสนับสนุนอย่างจริงจังมาโดยตลอดในรูปของการส่งเสริมการวิจัยที่เกี่ยวข้อง
และการประกาศโครงการรับซื้อไฟฟ้าจากผู้ผลิตไฟฟ้าจากพลังงานทดแทนขนาดเล็กมาก (VSPP)
เป็นต้น และในเดือนกรกฎาคม 2547 ที่ผ่านมา
ที่ประชุมคณะกรรมการนโยบายพลังงานแห่งชาติได้กำหนดระเบียบบังคับ Renewable Portfolio
Standard (RPS)
ซึ่งหมายถึงการกำหนดให้โรงไฟฟ้าที่จะก่อสร้างใหม่ต้องผลิตไฟฟ้าจากพลังงานแสงอาทิตย์ ลม หรือ
ชีวมวล ในสัดส่วนร้อยละ 5
เพื่อให้สอดคล้องกับยุทธศาสตร์พลังงานโดยให้บรรจุอยู่ในแผนพัฒนากำลังการผลิตไฟฟ้าปี
2547-2558 (Power Development Plan (PDP) 2004)
ซึ่งทำให้เกิดความชัดเจนในทิศทางของอุตสาหกรรมการผลิตไฟฟ้าจากพลังงานทดแทนในอนาคต
(รายละเอียดในภาวะและแนวโน้มอุตสาหกรรม ส่วนที่ 2 หน้า 23)

2.2 ความเสี่ยงจากการเลือกใช้ชนิดของพลังงานทดแทน

การที่จะมีการใช้ระบบผลิตไฟฟ้าจากพลังงานแสงอาทิตย์ในวงกว้างในฐานะพลังงานทดแทนนอกเหนือจากการใช้ในพื้นที่ห่างไกลที่ระบบสายส่งไฟฟ้าเข้าไม่ถึงนั้นต้องได้รับการสนับสนุนอย่างจริงจังจากนโยบายของภาครัฐ
ซึ่งในปัจจุบันรัฐบาลกำหนดเป้าหมายให้ประเทศไทยต้องผลิตไฟฟ้าจากพลังงานทดแทนให้ได้ร้อยละ 8
ของพลังงานในเชิงพาณิชย์ภายในปี 2554
อย่างไรก็ตามขณะนี้เป้าหมายนี้ยังขาดความชัดเจนในเรื่องชนิดของพลังงานทดแทนที่จะถูกเลือกมาใช้
ดังนั้นการเติบโตของรายได้ของบริษัทในอนาคตอาจได้รับผลกระทบอย่างมีนัยสำคัญหากพลังงานแสงอาทิตย์ไม่ได้รับการสนับสนุนอย่างเต็มที่

ปัจจัยที่เป็นตัวกำหนดการเลือกใช้ชนิดของพลังงานทดแทนขึ้นอยู่กับศักยภาพของพลังงานและต้นทุนในการจัดหา
พลังงานแสงอาทิตย์จัดเป็นพลังงานที่มีศักยภาพสูงมาก เมื่อเปรียบเทียบกับพลังงานจากลม จากน้ำ
และจากชีวมวล เนื่องจากประเทศไทยเป็นประเทศที่ตั้งอยู่ในบริเวณเส้นศูนย์สูตร
มีความสามารถในการนำพลังงานแสงอาทิตย์มาใช้ในการผลิตไฟฟ้ามากกว่าประเทศในสหภาพยุโรปถึงร้อยละ
100 ไม่มีต้นทุนของวัตถุดิบ ไม่มีผลกระทบต่อสิ่งแวดล้อม
สามารถขยายขนาดกำลังการผลิตให้มีขนาดใหญ่ได้โดยไม่มีข้อจำกัด ถ้ามีพื้นที่รองรับเพียงพอ
นอกจากนั้นต้นทุนการผลิตเซลล์แสงอาทิตย์ในปัจจุบันสูงกว่าอัตราค่าไฟฟ้าของการไฟฟ้านครหลวงเพียงร้อยละ
40 และมีแนวโน้มว่าจะลดต่ำลงเรื่อยๆจากปริมาณการใช้งานที่เพิ่มมากขึ้น
จนมีราคาต่ำกว่าต้นทุนค่าไฟฟ้าภายในอีก 15 ปีข้างหน้า
(รายละเอียดในภาวะและแนวโน้มอุตสาหกรรม ส่วนที่ 2 หน้า 23)
ซึ่งทำให้ต้นทุนพลังงานแสงอาทิตย์สามารถแข่งขันในเชิงพาณิชย์ได้เป็นอย่างดี

  2.3 ความเสี่ยงจากการเข้ามาในอุตสาหกรรมของคู่แข่งขันรายใหม่

ในปัจจุบันรัฐบาลมีนโยบายให้การสนับสนุนการผลิตไฟฟ้าจากพลังงานแสงอาทิตย์อย่างเต็มที่
(รายละเอียด ภาวะและแนวโน้มอุตสาหกรรม ส่วนที่ 2 หน้า
23)โอกาสทางการตลาดที่เกิดขึ้นสามารถดึงดูดผู้ที่สนใจทั้งในประเทศไทยและต่างประเทศให้เข้ามาลงทุนในอุตสาหกรรมการผลิตไฟฟ้าจากพลังงานแสงอาทิตย์ได้เป็นอย่างดี
ซึ่งบริษัทที่เข้ามาใหม่อาจชิงส่วนแบ่งทางการตลาด
และอาจจะกระทบต่ออัตราการเติบโตของรายได้ของบริษัทในอนาคต

การเข้ามาในอุตสาหกรรมของคู่แข่งขันรายใหม่ แบ่งได้เป็น 2 ลักษณะ คือ

(1) คู่แข่งที่ดำเนินธุรกิจผลิตแผงเซลล์แสงอาทิตย์ มีโอกาสเข้ามาในธุรกิจสูง
เนื่องจากมีการลงทุนไม่สูงมากและตลาดกำลังขยายตัวอย่างรวดเร็ว ผู้ที่จะเข้ามาในธุรกิจจะมี 2
ส่วนคือบริษัทในประเทศไทย
และบริษัทที่มีฐานการผลิตในต่างประเทศและต้องการเข้ามาลงทุนในประเทศไทยซึ่งบริษัทเหล่านี้จะมีความพร้อมทางด้านเทคโนโยลีและการจัดหาวัตถุดิบ
อย่างไรก็ตามปัจจัยความสำเร็จของธุรกิจคือความพร้อมในด้านการตลาด
การสร้างความเชื่อถือให้แก่ลูกค้า และการควบคุมต้นทุนในการติดตั้งระบบ
จากประสบการณ์ในการดำเนินงานมากว่า 18 ปี ทำให้บริษัทมีความได้เปรียบสูงในการแข่งขัน
เนื่องจากมีความเชี่ยวชาญในการติดตั้งระบบในท้องถิ่นธุรกันดาร
มีทีมงานที่ชำนาญพื้นที่ติดตั้งทั่วประเทศถึง 24 ทีม เป็นหนึ่งใน 4
รายของประเทศไทยที่มีโรงงานผลิตแผงเซลล์แสงอาทิตย์ของประเทศไทย
มีความสัมพันธ์อันดีกับซัพพลายเออร์และลูกค้า
ได้รับความไว้วางใจจากภาครัฐให้เป็นผู้ผลิตและติดตั้งระบบการผลิตไฟฟ้าในครัวเรือนจากพลังงานแสงอาทิตย์ถึง
2 กลุ่มงาน คิดเป็นจำนวน 54,400 ครัวเรือน หรือร้อยละ 35.56
ของจำนวนครัวเรือนทั้งหมดในโครงการโซลาร์โฮม
อีกทั้งเป็นผู้ผลิตแผงเซลล์แสงอาทิตย์ให้กับกลุ่มผู้รับเหมาในโครงการโซลาร์โฮมอีก 3 กลุ่ม
คิดเป็นจำนวนแผงเซลล์แสงอาทิตย์รวม 76,834 แผง
แสดงให้เห็นว่าบริษัทมีศักยภาพในการแข่งขันโดดเด่นเหนือกว่าคู่แข่งขันรายอื่นๆ
นอกจากนั้นในปัจจุบันบีโอไอยกเลิกนโยบายการส่งเสริมอุตสาหกรรมการผลิตแผงเซลล์แสงอาทิตย์
ทำให้คู่แข่งที่จะสร้างโรงงานผลิต
โดยใช้วัตถุดิบเป็นเซลล์แสงอาทิตย์จากต่างประเทศเกิดความเสียเปรียบในด้านต้นทุนและภาษี
ในขณะที่บริษัทได้รับการยกเว้นภาษีเงินได้นิติบุคคลตามบัตรส่งเสริมการลงทุนจนถึงปี 2554

(2) คู่แข่งที่จะสร้างโรงงานผลิตเซลล์แสงอาทิตย์ในอนาคต
มีโอกาสเข้ามาในธุรกิจได้เช่นเดียวกันเนื่องจากในปัจจุบันรัฐบาลมีการสนับสนุนการผลิตเซลล์แสงอาทิตย์ตั้งแต่ต้นน้ำถึงปลายน้ำ
(รายละเอียดในโครงการในอนาคต ส่วนที่ 2 หน้า 46) อย่างไรก็ตามการลงทุนมีต้นทุนที่สูง
เทคโนโลยีมีความซับซ้อนมากกว่าการประกอบแผงเซลล์มาก
ผู้ที่จะเข้ามาในอุตสาหกรรมต้องมีการเตรียมตัวเป็นระยะเวลานาน
ในขณะที่บริษัทมีความพร้อมทั้งด้านการเตรียมเทคโนโลยี และเงินทุนในการดำเนินงาน
การเข้าสู่ธุรกิจเป็นรายแรกจะทำให้บริษัทมีความได้เปรียบในด้านการตลาดเหนือกว่าคู่แข่งรายอื่นๆ

3. ความเสี่ยงด้านการบริหารการจัดการ

3.1 ความเสี่ยงด้านการบริหารงานที่พึ่งพิงผู้บริหาร

เนื่องจากนางสาววันดี กุญชรยาคง ซึ่งเป็นประธานเจ้าหน้าที่บริหารของบริษัท
เป็นผู้มีประสบการณ์ในธุรกิจการให้บริการออกแบบและติดตั้งระบบการผลิตไฟฟ้าจากพลังงานแสงอาทิตย์มาเป็นเวลานาน
และเป็นผู้ก่อตั้งบริษัท ซึ่งมีหน้าที่โดยตรงในการกำหนดนโยบาย ทิศทาง และการตลาดของบริษัท
ดังนั้น หากบริษัทมีการเปลี่ยนแปลงผู้บริหารดังกล่าว
อาจจะทำให้บริษัทประสบปัญหาในการดำเนินธุรกิจในอนาคต

ปัจจุบันบริษัทได้มีการจัดโครงสร้างองค์กรใหม่
โดยมีการแต่งตั้งกรรมการผู้ทรงคุณวุฒิและมีประสบการณ์ในการบริหารและในอุตสาหกรรม
และได้มีการกระจายอำนาจในการจัดการงานด้านต่างๆให้กับผู้บริหารในระดับรอง
ให้มีส่วนร่วมในการตัดสินใจและกำหนดทิศทางของบริษัท
และมีการแบ่งความรับผิดชอบเป็นฝ่ายต่างๆอย่างชัดเจน เช่นฝ่ายการตลาดและการขาย ฝ่ายผลิต
ฝ่ายจัดซื้อ เป็นต้น
นอกจากนั้นบริษัทกำลังดำเนินการเพิ่มประสิทธิภาพองค์กรโดยการให้บริษัทที่ปรึกษาเข้ามาช่วยพัฒนาบุคลากร
และระบบสารสนเทศสำหรับการบริหารจัดการ